ซื้อประกันความเสี่ยงรับสงครามค่าเงิน
สมเกียรติ ตรีรัตนพันธ์ ผู้อำนวยการสำนักงานนโยบายและยุทธศาสตร์การค้า กล่าวว่า สถานการณ์ทางเศรษฐกิจในขณะนี้ มีความเป็นห่วงว่าจะเกิดสงครามค่าเงินระหว่างประเทศ เพราะหลายประเทศที่เป็นยักษ์ใหญ่ทางด้านเศรษฐกิจต่างใช้มาตรการเพื่อกระตุ้นเศรษฐกิจภายในประเทศ ทั้งการอัดฉีดเงินโดยตรง และนโยบายทางด้านการเงิน เช่น ลดอัตราดอกเบี้ย
21 มี.ค. 2559

สมเกียรติ ตรีรัตนพันธ์ ผู้อำนวยการสำนักงานนโยบายและยุทธศาสตร์การค้า กล่าวว่า สถานการณ์ทางเศรษฐกิจในขณะนี้ มีความเป็นห่วงว่าจะเกิดสงครามค่าเงินระหว่างประเทศ เพราะหลายประเทศที่เป็นยักษ์ใหญ่ทางด้านเศรษฐกิจต่างใช้มาตรการเพื่อกระตุ้นเศรษฐกิจภายในประเทศ ทั้งการอัดฉีดเงินโดยตรง และนโยบายทางด้านการเงิน เช่น ลดอัตราดอกเบี้ย
ขณะนี้สหรัฐคาดว่าจะไม่มีการปรับขึ้นอัตราดอกเบี้ย ส่วนทางญี่ปุ่นขณะนี้ประกาศใช้นโยบายดอกเบี้ยติดลบ สหภาพยุโรป (อียู) ที่กำลังแก้ไขปัญหาเงินเฟ้อขยายตัวต่ำ และไม่ให้เกิดภาวะเงินฝืด ด้วยการปรับลดดอกเบี้ยเหลือ 0% เช่นกัน ส่วนจีนก็มีมาตรการค่าเงินหยวน ซึ่งก่อนหน้านี้มีการลดค่าเงินหยวนเพื่อทำให้อ่อนค่าในการกระตุ้นส่งออก
มาตรการที่หลายประเทศนำมาใช้ จะส่งผลให้ค่าเงินอ่อนค่าลงมา ดังนั้นผู้ประกอบการไทยจึงควรทำประกันความเสี่ยงรับมือกับความผันผวนของค่าเงิน ส่วนภาครัฐก็จะต้องลงไปดูแลผู้ประกอบการเอสเอ็มอีที่มีเงินทุนน้อย
“ขณะนี้เงินบาทของไทยแข็งขึ้นมาจาก 36 บาท/เหรียญสหรัฐ มาอยู่ที่ 35 บาท/เหรียญสหรัฐ แต่เชื่อว่าจะไม่แข็งค่าจนถึง 32-33 บาท/เหรียญสหรัฐ เท่าที่ดูค่าเงินของไทยยังพอแข่งขันได้กับประเทศแถบนี้ แต่ระยะต่อไปยังไม่รู้ว่าจะเกิดอะไรขึ้นหรือไม่ ถ้าสหรัฐ อียู จีน ญี่ปุ่น ลดค่าเงินกันอีก และออกคิวอีมา ค่าเงินก็มีสิทธิอ่อนค่าลงไปอีก เราต้องพยายามที่จะไปในอัตราทิศทางเดียวกับประเทศอื่น แต่ไม่ใช่การสู้กับค่าเงิน เพราะไทยไม่มีเงินมากพอที่จะไปแทรกแซงค่าเงินขนาดนั้น ต้องพยายามดูแลไม่ให้ผันผวนมากจนเกินไป” สมเกียรติ กล่าว